Document ID: /roh_data/filtered/fineweb-2-filterrobots_roh.jsonl.gz/66470

Las autoritads svizras online
Per giuvenils tranter 10 e 18 onns vala in dretg penal spezial – il dretg penal per giuvenils. Il dretg penal per giuvenils sa cumpona da la Lescha federala davart il dretg penal per giuvenils (Dretg penal per giuvenils, DPG) e da la Lescha federala davart la procedura penala per giuvenils (Procedura penala per giuvenils, PPG).
La maiorennitad penala è la vegliadetgna, a partir da la quala ina persuna po vegnir chastiada per in'acziun che la lescha sancziunescha cun in chasti. La responsabladad penala cumenza en Svizra cun il 10avel anniversari. Uffants pli giuvens n'èn pia betg maiorens en il senn penal. Per decider, sch'i dovra ina reacziun sin in malfatg d'in uffant da main che 10 onns, èn cumpetents ils geniturs. Eventualmain po l'autoritad per la protecziun d'uffants ordinar ina mesira per la protecziun da l'uffant.
Il dretg penal per giuvenils svizzer vul en emprima lingia proteger ed educar ils giuvenils. Perquai na vegnan els savens betg chastiads en il vair senn dal pled. Plitgunsch vegnan ordinadas mesiras educativas e/u terapeuticas.
Il Dretg penal per giuvenils enconuscha duas furmas da sancziun: mesiras da protecziun e chastis.
Sch'i vegn commess in malfatg, pon ins infurmar la polizia e far ina denunzia. L'emprim pon ins dumandar il sustegn e la cussegliaziun d'in post d'agid a victimas.
Ulteriuras infurmaziuns concernent il dretg penal per giuvenils chattais Vus sin la pagina d'internet da las autoritads federalas.